ΝΕΟΕΛΛΗΝΙΚΗ ΓΛΩΣΣΑ Γ΄ ΓΥΜΝΑΣΙΟΥ ΕΠΙΜΕΛΕΙΑ: Ι.Π. ΑΜΠΕΛΑΣ – ΕΛ. ΦΟΥΝΤΑ

**6ο ΦΥΛΛΟ ΕΡΓΑΣΙΑΣ**

**Ονοματεπώνυμο/α:**

**Αντώνης Σαμαράκης, *Ζητείται ελπίς* (1954)**

**Αφού διαβάσεις προσεκτικά το παραπάνω διήγημα του Αντώνη Σαμαράκη** [σχολικό βιβλίο σελ. 235-238 ή ενναλλακτικά στην ηλεκτρονική διεύθυνση [http://ebooks.edu.gr/modules/ebook/show.php/DSGYM-C113/351/2369,9044/](http://ebooks.edu.gr/modules/ebook/show.php/DSGYM-C113/351/2369%2C9044/)]**, να απαντήσεις με τη χρήση επεξεργαστή κειμένου στις ερωτήσεις που ακολουθούν. Την απάντησή σου θα τη στείλεις με email. Μπορείς να συνεργαστείς και με έναν/μία συμμαθητή/τρια σου εφόσον το επιθυμείς.**

☞ [Μια σύντομη βιογραφία του συγγραφέα μπορείς να διαβάσεις στην ιστοσελίδα [https://el.wikipedia.org/wiki/Αντώνης\_Σαμαράκης](https://el.wikipedia.org/wiki/%CE%91%CE%BD%CF%84%CF%8E%CE%BD%CE%B7%CF%82_%CE%A3%CE%B1%CE%BC%CE%B1%CF%81%CE%AC%CE%BA%CE%B7%CF%82) ή στον Πολιτιστικό Θησαυρό της Ελληνικής Γλώσσας <http://www.potheg.gr/TT.aspx?lan=1&Type=WRITER&writerId=7711258&TextType=BIO>

1. **Θέμα του διηγήματος** είναι η διάψευση των ελπίδων για ειρήνη μετά το τέλος του Β΄ παγκοσμίου πολέμου και τα συναισθήματα ανασφάλειας και φόβου για το μέλλον της ανθρωπότητας. Βρες πέντε (5) σημεία του διηγήματος που το επιβεβαιώνουν και να τα καταγράψεις (αναδιατυπώνοντάς τα με δικά σου λόγια) εδώ:

2. **Χρόνος του διηγήματος** είναι η μεταπολεμική περίοδος του ψυχρού πολέμου\*. Βρες δυο (2) σημεία του διηγήματος που το επιβεβαιώνουν και να τα καταγράψεις σύντομα με δικά σου λόγια εδώ:

\*(i) Ο παλαιότερος πολιτικός, στρατιωτικός, εξοπλιστικός και οικονομικός ανταγωνισμός μεταξύ των Η.Π.Α. και της πρώην Σοβιετικής Ενώσεως και των συμμάχων τους (ii) Ο ανταγωνισμός ανάμεσα σε δύο πλευρές, που χαρακτηρίζεται από αντιπαλότητα σε όλα τα επίπεδα, χωρίς όμως να παίρνει τη μορφή ευθείας σύγκρουσης

3. **Να αντιστοιχίσεις** τα αποσπάσματα του διηγήματος με τα σχήματα λόγουκαιτις αφηγηματικές τεχνικές (δύο στοιχεία της β΄ στήλης περισσεύουν) γράφοντας τις αντιστοιχίσεις π.χ. 1-α, 2-β.

|  |  |
| --- | --- |
| 1. Ο πόλεμος, η βόμβα υδρογόνου, οι αυτοκτονίες για οικονομικούς λόγους, η «Κοσμική Κίνησις»… | α. Παρομοίωση  |
| 2. Σκέφτηκε τη σύγχυση που επικρατεί στον κόσμο μας σήμερα. Σύγχυση στον τομέα των ιδεών, σύγχυση στον κοινωνικό τομέα, σύγχυση… | β. Προσωποποίηση |
| 3. Σκεφτότανε το σκοτεινό πρόσωπο της ζωής. | γ. Αναδρομική αφήγηση |
| 4. Την ειρήνη, τη βαθιά τούτη λαχτάρα, που κρέμεται από μια κλωστή. | δ. Αντίθεση |
| 5. Είχε πολεμήσει κι αυτός στον τελευταίο πόλεμο. Και είχε ελπίσει. Μα τώρα ήτανε πια χωρίς ελπίδα. | ε. Επανάληψη |
| 6. Θυμήθηκε, πριν από χρόνια, ήτανε παιδί ακόμα … πλέον ελπίς | στ. Μεταφορά |
| 7. Σα να ήταν έγκλημα αυτό.  | ζ. Προδρομική αφήγηση |
|  | η. Ασύνδετο σχήμα |
|  | θ. Ακουστική εικόνα |

**Γράψε τις αντιστοιχίσεις:**

4. **Να χαρακτηρίσεις τις παρακάτω διατυπώσεις με βάση το περιεχόμενό τους ως σωστές (Σ) ή λανθασμένες (Λ), παραπέμποντας σε σχετικά χωρία του κειμένου, όπου είναι δυνατόν. Τα χωρία του κειμένου μπορείς να τα αντιγράψεις και να τα επικολλήσεις από την ηλεκτρονική έκδοση του σχολικού βιβλίου:** [http://ebooks.edu.gr/modules/ebook/show.php/DSGYM-C113/351/2369,9044/](http://ebooks.edu.gr/modules/ebook/show.php/DSGYM-C113/351/2369%2C9044/)

α. Ενώ η γλώσσα του διηγήματος είναι η δημοτική, ο συγγραφέας σκόπιμα χρησιμοποιεί εκφράσεις της καθαρεύουσας, παραπέμποντας ειρωνικά στην επίσημη γλώσσα της εποχής του.

β. Ο συγγραφέας επιλέγει ως επί το πλείστον μακροπερίοδο λόγο και υποτακτική σύνδεση, γεγονός που καθιστά το κείμενο δυσνόητο και ανιαρό.

γ. Ο αφηγητής αφηγείται σε α΄ πρόσωπο, καθώς συμμετέχει στα γεγονότα ως πρωταγωνιστής.

δ. Η ανωνυμία του ήρωα και η αοριστία του τόπου υποδηλώνουν ότι η διάψευση των ελπίδων και τα συναισθήματα της ανασφάλειας και του φόβου αποτελούν συλλογικό φαινόμενο της μεταπολεμικής εποχής στα περισσότερα μέρη του πλανήτη.

ε. Στην ειδησεογραφία των εφημερίδων της εποχής του διηγήματος κυριαρχούν από τη μια δυσάρεστα πολιτικά και κοινωνικά θέματα και από την άλλη ανούσιες περιγραφές της κοσμικότητας της άρχουσας τάξης, με αποτέλεσμα να επιτείνεται η απογοήτευση και το υπαρξιακό αδιέξοδο του ήρωα.

στ. Ο ήρωας, μετά από διαδοχικές διαψεύσεις, βρίσκει καταφύγιο σε μια συγκεκριμένη πολιτική ιδεολογία.

ζ. Στο διήγημα δε δίνεται κανένα στοιχείο για το επάγγελμα του ήρωα.

η. Η φορτισμένη ατμόσφαιρα της ιδεολογικής κρίσης και του υπαρξιακού άγχους που επικρατεί στο διήγημα δεν αφήνει περιθώριο ούτε σε μια χαραμάδα ελπίδας για το μέλλον της ανθρωπότητας.

θ. Η αναζήτηση ελπίδας είναι κυρίαρχη σ΄ όλο το διήγημα και κλιμακώνεται στο τέλος με την αγγελία που ο ήρωας αποφασίζει να δημοσιεύσει.

5. Να γράψεις τη δική σου **πρωτότυπη αγγελία** ξεκινώντας με τη λέξη «Ζητείται» (περίπου 50 λέξεις).

☞ Εάν θέλεις, μπορείς να διαβάσεις ένα επιπλέον διήγημα από το «Ζητείται Ἐλπίς» εδώ: <http://www.potheg.gr/ProjectDetails.aspx?Id=2715&lan=1>.